土地正義聯盟

土地正義聯盟，簡稱土盟，係一個香港泛民主派嘅壓力團體，意識形態派別係綠色政治。

呢個組織喺2011年成立，由多個社會運動同環保團體組成，主張環境保護同反對地產霸權，其後演變成一民間團體。

佢哋過去曾經參加反對香港高鐵運動、反對新界東北發展計劃等香港本土運動。

依家團體以個案工作、農業支援為日常工作，關注受迫遷同土地破壞嘅鄉村，支援例如橫洲等村民；同時亦有支援農場轉型以及唔同農業計劃，例如協助信芯園舉辦太陽花節、組織耕種小組等。

政策綱領
一. 城鄉共存共生
城市同鄉郊唔可能割裂，城市侵佔鄉郊絕非必然，而近年城市舊區嘅士紳化發展，並唔係港人所樂見嘅發展模式。我哋要求停止任何以規劃、發展同保育為名嘅破壞鄉郊水土、農業以及城市社區同文化嘅種種活動，堅決反對以鄉郊嘅「不可持續發展」，換取城市嘅「持續士紳化發展」，因為無論對於全球暖化、食物安全供應、社區經濟、本土文化同城市生活質素，盲目嘅土地發展，都係有百害而無一利。

我哋相信，只有恢復本土農業，香港嘅鄉郊生活先可以持續，唯有捍衛老區嘅草根生活同社區經濟，城鄉關係先可以持續發展，共存共生。

二． 保育生態環境
環保唔應該只係為下一代，人類作為自然世界嘅一分子，有責任確保鳥獸昆蟲能夠同我哋共存共生。近年，因為規劃失誤、跨境基建同環境政策嘅缺漏，已經導致大量自然生態衰退、農地棄耕、濕地填平、林木消失，充分說明過度嘅都市化，只會侵蝕本地嘅郊野公園、農地同綠化地帶等綠色空間。

我哋相信，發展應有倫理，生態應存公義，絕對唔能夠再容許土地因各種私利而將生態摧毁。

三． 捍衛居住權利
家園係我哋生命之所繫，但係近年土地商品化嘅發展，令家園淪為只會供投機炒賣圖利嘅工具，教一群視家園為根嘅市民，慘畀官商以所謂發展、公眾利益、善用空間資源為名強行迫遷。新界唔同類型社群身分所面對嘅差異對待，市區重建、環境質素同規劃發展過程中對居住權嘅漠視，造成社會上各種唔平等待遇揮之不去，抺煞人民種種基本權利。

我哋相信，居住權就係人權。我哋捍衛人民居住權利，爭取人人享有居住、參與同改造社區嘅基本權利。

四． 打倒地產霸權
地產霸權現已經成為破壞環境、壟斷經濟、摧毀社區同影響居住質素嘅核心源頭。地產商囤積農地數量驚人，全部用作投機，等待發展成為豪宅，大大扼殺咗土地各種可能性。政府持續賣地畀地產商興建豪宅，並透過更多嘅跨境基建配合跨境地產霸權，導致租金高企，教各行各業百上加斤，結果進一步鞏固地產商嘅壟斷同權益。

我哋認為，香港唔能夠再由少數地產商壟斷，主宰我哋嘅衣食住行。政府必須立即停止呢種把土地當作商品投機嘅過程，將土地孕育嘅能力，由地產商手上釋放出嚟，讓各行各業同唔同生活方式，得到基本保障，持續發展。

五． 結束官鄉商勾結
發展商唔單只喺經濟上同土地資源上實行壟斷，官、鄉、商三者更加已經形成鐵三角，喺土地規劃嘅決策過程中，進行利益輸送。近年，無論係丁屋政策、收地迫遷，仲係各種大型發展規劃，都充分反映出官、鄉、商千絲萬縷嘅關係，以及佢哋對環境、文化、經濟同社區嘅負面影響。

我哋認為，過去幾十年嚟以短暫利益為盟嘅官、鄉、商勾結，必須結束，由公平、開放嘅程序同制度取代，落後於時代嘅管治同發展意識，必須中止。

六． 落實民主規劃
真正嘅民主，應該落實於人民生活嘅各個層面。依家無論城市舊區重建，抑或新界鄉郊發展，都由於土地商品化同區域融合而導致成個規劃過程由上而下，全由官僚同專家壟斷，缺乏人民嘅直接參與。當權者經常誇大香港被邊緣化，製造恐慌，強調香港唔可以經濟發展為本，就會走上末路。我哋認為，有關論述完全經唔起嚴謹嘅分析同事實嘅考驗。

議員

區議會選舉

區議員
喺2019年區議會選舉入面當選嘅成員有：譚爾培。

2019年區選結果

代表人物
朱凱迪

同其他組織嘅關係
2019年2月15號，蕭若元喺網台發表公開言論《理論蕭析》，表示支持喺香港大量填海造地，又指「土盟」等反對填海嘅組織其實係受到地產商資助。

土地正義聯盟網站 

香港政黨
香港環境組織
香港民主派組織
民主自決派組織
左翼民主派組織